[pic] | EUROOPA ÜHENDUSTE KOMISJON |

Brüssel 26.5.2009

KOM(2009) 238 lõplik

2009/0068 (CNS)

Ettepanek:

NÕUKOGU OTSUS

kaudselt mõõdetavate finantsvahendusteenuste (FISIM) jaotamise kohta Euroopa Ühenduse eelarve ja omavahendite eesmärgil kasutatava rahvakogutulu kindlaksmääramiseks

SELETUSKIRI

SISSEJUHATUS

Kaudselt mõõdetavad finantsvahendusteenused (edaspidi „FISIM”) on finantsasutuste (üldjuhul pankade) teenuste osa, mida ei pakuta otsese kindla hinnaga teenuste müügina, vaid võttes laenudelt kõrgemat intressi, kui makstakse hoiustele (intressivahe).

FISIMi jaotamine Euroopa rahvamajanduse ja regionaalse arvepidamise süsteemi (ESA 95) raames on määratletud nõukogu 16. veebruari 1998. aasta määruses (EÜ) nr 448/98, millega täiendati ja muudeti nõukogu 25. juuni 1996. aasta määrust nr 2223/96 (EÜ) ja mis rakendati 1. jaanuarist 2005 komisjoni 23. oktoobri 2002. aasta määrusega (EÜ) nr 1889/2002.

Ühenduse eelarve ja omavahendite puhul FISIMi jaotamist siiski automaatselt ei rakendata. Selleks on esiteks konkreetse erandina vaja komisjoni ettepaneku põhjal võtta vastu nõukogu ühehäälne otsus vastavalt nõukogu määruse (EÜ) nr 448/98 artikli 8 lõikele 1. Teiseks, kui selgub, et FISIMi jaotamine muudab märkimisväärselt kogurahvatulu, peab nõukogu vastavalt nõukogu 29. septembri 2000. aasta otsuse 2000/597/EÜ, Euratom ja nõukogu 7. juuni 2007. aasta otsuse 2007/436/EÜ, Euratom artikli 2 lõike 7 teise lõigule komisjoni ettepaneku põhjal ja pärast konsulteerimist Euroopa Parlamendiga ühehäälselt otsustama, kas neid muudatusi kohaldatakse mõlema nimetatud otsuse tähenduses.

FISIMi jaotamine ühenduse eelarve ja omavahendite eesmärgil kasutatava kogurahvatulu kindlaksmääramiseks mõjutaks oluliselt liikmesriikide prognoositavaid omavahendite osamaksusid ja muudaks ka maksete ja kulukohustuste ülemmäärasid, nagu on kehtestatud mõlema otsuse artikliga 3. Seetõttu on komisjon seisukohal, et FISIMi jaotamine muudab märkimisväärselt kogurahvatulu.

Seetõttu teeb komisjon käesolevas teatises ettepaneku võtta vastu nõukogu otsus, mille:

- artikkel 1 näeks nõukogu määruse nr 448/98 artikli 8 lõike 1 alusel nüüdsest ette FISIMi jaotamise ühenduse eelarve ja omavahendite eesmärgil kasutatava rahvakogutulu kindlaksmääramiseks;

- artikkel 2 näeks nõukogu otsuse 2000/597/EÜ, Euratom artikli 2 lõike 7 teise lõigu ja artikli 3 alusel ette, et FISIMi kohaldatakse nimetatud otsuse rakendamisel 1. jaanuarist 2005 kuni 31. detsembrini 2006;

- artikkel 3 näeks nõukogu otsuse 2007/436/EÜ, Euratom artikli 2 lõike 7 teise lõigu ja artikli 3 alusel ette, et FISIMi kohaldatakse nimetatud otsuse rakendamisel alates 1. jaanuarist 2007.

FISIMI JAOTAMINE ÜHENDUSE OMAVAHENDITE KINDLAKSMÄÄRAMISEKS

Jaotatud FISIMiga ESA 95 andmete kättesaadavus

Nõukogu määrusega (EÜ) nr 448/98 määrati kindlaks FISIMi jaotus ESA 95s ja nõuti liikmesriikidelt „ arvutustulemuste esitamist katseperioodil ” (artikkel 4) ja seejärel „ tulemuste hindamist ” (Artikkel 5). Hindamise tulemustega jäädi rahule. Nõukogu määrus (EÜ) nr 448/98 rakendati pärast seda komisjoni määrusega (EÜ) nr 1889/2002, mis kehtib alates 1. jaanuarist 2005 (artikkel 2) ja millega kohustati liikmesriike esitama ESA 95 andmed jaotatud FISIMiga.

2008. aasta septembris-oktoobris edastatud ESA 95 andmetes järgisid liikmesriigid seda nõuet esmakordselt, mis võimaldas komisjonil esitada käesoleva ettepaneku.

FISIMi jaotamine, et määrata kindlaks omavahendite eesmärgil kasutatav kogurahvatulu

Nõukogu määruse (EÜ) nr 448/98 artikli 8 lõikes 1 on sätestatud: „Erandina käesolevast määrusest võtab nõukogu komisjoni ettepaneku põhjal ühehäälselt vastu otsuse FISIMi jaotamiseks, et määrata kindlaks ühenduse eelarve ja omavahendite eesmärgil kasutatav SKT [sisemajanduse kogutoodang, alates 2002. aastast asendatud vastavalt nõukogu otsuse 2000/597/EÜ, Euratom artikli 2 lõike 7 esimesele lõigule kogurahvatulu mõistega]”. See tähendab, et nõukogu määrus (EÜ) nr 448/98, millega muudeti ESA 95 FISIMi jaotamise osas, ei kehti erandina omavahendite eesmärgil kasutatava kogurahvatulu kindlaksmääramisel.

Käesoleva ettepaneku (artikkel 1) eesmärk on lasta nõukogul otsustada, et FISIM tuleks jaotada ka omavahendite eesmärgil kasutatava kogurahvatulu kindlaksmääramiseks. Omavahendite eesmärgil on asjakohane kasutada uusimaid statistikamõisteid ja määrata kindlaks, kuidas komisjon arvutab ESA 95 alusel kogurahvatulu vastavalt muudetud nõukogu määrusele (EÜ) nr 2223/96.

FISIMi jaotamine otsuse 2000/597/EÜ, Euratom rakendamisel

Otsuse 2000/597/EÜ, Euratom artikli 2 lõike 7 teises lõigus on sätestatud: „Kui ESA 95 muutmisega peaks kaasnema komisjoni sätestatud rahvamajanduse kogutulu märkimisväärne muutumine, otsustab nõukogu ühehäälselt komisjoni ettepaneku põhjal ning pärast konsulteerimist Euroopa Parlamendiga, kas neid muudatusi kohaldatakse käesoleva otsuse rakendamisel” . Kui rakendada otsuse 2000/597/EÜ, Euratom artiklis 3 kirjeldatud meetodit, suurendab FISIMi jaotamine rahvakogutulu keskmiselt rohkem kui 1 %, mis tähendab nimetatud artiklis määratud ülemmäärade olulist muutust. See tähendab, et FISIMi jaotamine on märkimisväärne muutus eespool tsiteeritud artikli 2 lõike 7 teise lõigu tähenduses.

Käesoleva ettepaneku (artikkel 2) eesmärk on kohaldada otsuse 2000/597/EÜ, Euratom rakendamisel ainult 2005. ja 2006. aasta puhul FISIMi jaotamist.

FISIMi jaotamine otsuse 2007/436/EÜ, Euratom rakendamisel

Otsuse 2007/436/EÜ, Euratom artikli 2 lõike 7 teises lõigus on sätestatud: „Kui ESA 95 muutmisega peaks kaasnema komisjoni kindlaks määratud kogurahvatulu taseme märkimisväärne muutumine, otsustab nõukogu ühehäälselt komisjoni ettepaneku põhjal ning pärast konsulteerimist Euroopa Parlamendiga, millal neid muudatusi kohaldatakse käesoleva otsuse rakendamisel” . Kui rakendada otsuse 2007/436/EÜ, Euratom artikli 3 lõikes 3 kirjeldatud meetodit, suurendab FISIMi jaotamine rahvakogutulu keskmiselt rohkem kui 1 %, mis tähendab nimetatud artiklis määratud ülemmäärade olulist muutust. See tähendab, et FISIMi jaotamine on märkimisväärne muutus eespool tsiteeritud artikli 2 lõike 7 teise lõigu tähenduses.

Käesoleva ettepaneku (artikkel 3) eesmärk on kohaldada otsuse 2007/436/EÜ, Euratom rakendamisel alates 2007. aastast FISIMi jaotamist.

Jõustumine ja kehtivus

Jõustumise kuupäevaks on määratud 1. jaanuar 2005 nagu ka komisjoni määruse (EÜ) nr 1889/2002 puhul.

2009/0068 (CNS)

Ettepanek:

NÕUKOGU OTSUS

kaudselt mõõdetavate finantsvahendusteenuste (FISIM) jaotamise kohta Euroopa Ühenduse eelarve ja omavahendite eesmärgil kasutatava rahvakogutulu kindlaksmääramiseks

(//EÜ, Euratom)

EUROOPA LIIDU NÕUKOGU,

võttes arvesse nõukogu 29. septembri 2000. aasta otsuse 2000/597/EÜ, Euratom ja nõukogu 7. juuni 2007. aasta otsuse 2007/436/EÜ, Euratom artikli 2 lõike 7 teist lõiku,

võttes arvesse komisjoni ettepanekut,

võttes arvesse Euroopa Parlamendi arvamust[1],

võttes arvesse kontrollikoja arvamust[2]

ning arvestades järgmist:

1. Nõukogu 16. veebruari 1998. aasta määruse (EÜ) nr 448/98 (millega täiendatakse ja muudetakse määrust (EÜ) nr 2223/96 Euroopa rahvamajanduse ja regionaalse arvepidamise süsteemi (ESA) raames kaudselt mõõdetavate finantsvahendusteenuste (FISIM) jaotamise osas[3]) artikli 8 lõikes 1 on sätestatud, et nõukogu võtab komisjoni ettepaneku põhjal ühehäälselt vastu otsuse FISIMi jaotamiseks, et määrata kindlaks ühenduse eelarve ja omavahendite eesmärgil kasutatav sisemajanduse kogutoodang. Sisemajanduse kogutoodangu mõiste asendati alates 2002. aastast vastavalt nõukogu 29. septembri 2000. aasta otsusele 2000/597/EÜ, Euratom (Euroopa ühenduste omavahendite süsteemi kohta)[4] rahvamajanduse kogutulu ehk kogurahvatulu mõistega.

2. Ühenduse eelarve ja omavahendite jaoks on asjakohane kasutada uusimaid statistikamõisteid, eriti kogurahvatulu kindlaksmääramisel, mille komisjon arvutab Euroopa rahvamajanduse ja regionaalse arvepidamise süsteemi (ESA 95) kohaselt. Seetõttu peaks FISIM olema ühenduse eelarve ja omavahendite eesmärgil kasutatava kogurahvatulu kindlaksmääramiseks jaotatud.

3. Vastavalt nõukogu otsuse 2000/597/EÜ, Euratom artikli 2 lõike 7 teisele lõigule otsustab nõukogu, kui Euroopa rahvamajanduse ja regionaalse arvepidamise süsteemi muutmisega peaks kaasnema komisjoni sätestatud rahvamajanduse kogutulu märkimisväärne muutumine, ühehäälselt komisjoni ettepaneku põhjal ning pärast konsulteerimist Euroopa Parlamendiga, kas neid muudatusi kohaldatakse nimetatud otsuse rakendamisel. Nõukogu 7. juuni 2007. aasta otsuse 2007/436/EÜ, Euratom (Euroopa ühenduste omavahendite süsteemi kohta)[5] artikli 2 lõike 7 teises lõigus on samamoodi sätestatud, et kui Euroopa rahvamajanduse ja regionaalse arvepidamise süsteemi muutmisega peaks kaasnema komisjoni kindlaks määratud kogurahvatulu taseme märkimisväärne muutumine, otsustab nõukogu ühehäälselt komisjoni ettepaneku põhjal ning pärast konsulteerimist Euroopa Parlamendiga, millal neid muudatusi kohaldatakse nimetatud otsuse rakendamisel.

4. FISIMi jaotamisega kaasneb märkimisväärne muutus otsuse 2000/597/EÜ, Euratom artikli 2 lõike 7 teise lõigu tähenduses, sest see suurendab kogurahvatulu keskmiselt rohkem kui 1 % ja muudab nimetatud otsuse artiklis 3 kirjeldatud meetodi kohaldamise korral nimetatud artiklis määratud ülemmäärasid. Samal põhjusel kaasneb FISIMi jaotamisega märkimisväärne muutus otsuse 2007/436/EÜ, Euratom artikli 2 lõike 7 teise lõigu tähenduses.

5. Seetõttu peaks FISIMi jaotamist kohaldama otsuste 2000/597/EC, Euratom ja 2007/436/EC, Euratom rakendamisel.

6. Komisjoni 23. oktoobri 2002. aasta määrus (EÜ) nr 1889/2002, millega rakendatakse nõukogu määrust (EÜ) nr 448/98, kehtib alates 1. jaanuarist 2005.

7. Ühtsuse tagamiseks peaks käesolev otsus samuti jõustuma 1. jaanuarist 2005. Otsuse 2000/597/EÜ, Euratom rakendamisel tuleks FISIMi jaotamist ühenduse eelarve ja omavahendite eesmärgil kasutatava kogurahvatulu kindlaksmääramiseks järelikult kohaldada 1. jaanuarist 2005 kuni 31. detsembrini 2006, sest nimetatud otsus tühistati 1. jaanuarist 2007 otsusega 2007/436/EÜ, Euratom. Otsuse 2007/436/EÜ, Euratom rakendamisel tuleks nimetatud jaotamist kohaldada 1. jaanuarist 2007, mil nimetatud otsus jõustus,

ON TEINUD JÄRGMISE OTSUSE:

Artikkel 1

Kaudselt mõõdetavad finantsvahendusteenused jaotatakse ka ühenduse eelarve ja omavahendite eesmärgil kasutatava kogurahvatulu kindlaksmääramiseks.

Artikkel 2

Artikli 1 kohast kaudselt mõõdetavate finantsvahendusteenuste jaotamist kohaldatakse nõukogu otsuse 2000/597/EÜ, Euratom rakendamisel 1. jaanuarist 2005 kuni 31. detsembrini 2006.

Artikkel 3

Artikli 1 kohast kaudselt mõõdetavate finantsvahendusteenuste jaotamist kohaldatakse otsuse 2007/436/EÜ, Euratom rakendamisel alates 1. jaanuarist 2007.

Artikkel 4

Käesolev otsus jõustub selle Euroopa Liidu Teatajas avaldamise päeval.

Otsust kohaldatakse alates 1. jaanuarist 2005.

Brüssel,

Nõukogu nimel

eesistuja

[1] ELT C [...], [...], lk [...].

[2] ELT C [...], [...], lk [...].

[3] EÜT L 58, 27.2.1998, lk 1.

[4] EÜT L 253, 7.10.2000, lk 42.

[5] ELT L 163, 23.6.2007, lk 17.